Dinastija Romanov

Dinastija Romanov (ruski: Рома́нов) je bila ruska carska dinastija.

Romanovi su vodili porijeklo od starih ruskih plemićkih porodica. Najstariji patrilinearni predak dinastije Romanov bio je Andrej Ivanovič Kobila.  Njemu je za vrijeme vladavine njegovih potomaka pripisivano porijeklo od velikih evropskih vladara poput Julija Cezara kako bi se veličala dinastija, ali je navjerovatnije da se radilo o konjušaru. Dinastija je dobila ime po Kobilinom potomku Romanu, čija se kćerka Anastazija udala za prvog ruskog cara, Ivana IV, i tako postala prva ruska carica. Njen sin, Fjodor I, car Rusije, bio je posljednji ruski car iz dinastije Rurik.

Nakon Fjodorove smrti za rusko prijestolje su se borili Boris Godunov i Romanovi. Za cara je izabran Boris Godunov, koji se Romanovima osvetio protjeravši ih na sjever Rusije gdje je većina pomrla od gladi. Fjodor Nikitič Romanov, glava porodice, ostao je u Moskvi, ali je bio prisiljen zarediti se zajedno sa svojom suprugom. Njegov sin Mihajlo je, nakon pada Godunovih, a po nagovoru svoje majke, Ksenije Ivanovne Šestove, prihvatio ponudu ruskih plemića da postane car Rusije.

Mihajla je naslijedio njegov sin Aleksej koji je Rusiju izvukao iz mnogobrojnih problema. Nakon njegove smrti uslijedila je borba za prijestolje između njegove djece iz prvog braka (Fjodora III, Sofije i Ivana V) i sina iz drugog braka (Petra I). Petar I je naredio pogubljenje svoga jedinog sina, Alekseja, te je prijestolje, nakon kratke vladavine Petrove supruge Katarine I, naslijedio Aleksejev sin, Petar II. Petar II je bio posljednji muški Romanov. Nakon njega Rusijom su vladale njegova rodica Ana i tetka Elizabeta.

Carica Elizabeta je bila posljednji Romanov na ruskom carskom prijestolju. Nju je naslijedio Petar III iz dinastije Holstein-Gottorp, sin njene sestre Ane. Nova dinastija se zvanično zvala Romanov, ali je genealozi nazivaju Holstein-Gottorp-Romanov.


Kategorija:Ruske dinastije